送士特兄下第之衡湘
作者：李綱
朝代：宋

paragraphs: 都城三月春暮時，通津兩岸楊花飛。
送君結束適南楚，使我歎息生長悲。
男兒功名致須早，夫子聲譽久已馳。
文章黼黻雖自許，時運齟齬將安施。
霜蹄暫蹶未爲失，雲翮髙舉終非遲。
人生且求適意處，天命會有不否期。
瀟湘千里渺煙浪，浮家早逐秋鴻歸。
娥英事實素難考，來時爲讀黄陵碑。